આત્મહત્યા કરતાં પહેલાં તેણે ઘરની વસ્તુઓ તોડીફોડી નાખી. ગૌતમ વોરાનો ફોટો ફાડી નાખ્યો. તેના પર સળગતી સિગારેટ મૂકી દીધી. તેના ઘરમાંથી સિગારેટનાં ૩૦ ઠૂંઠાં એશટ્રેમાંથી મળી આવ્યાં. વોડકાનો ગ્લાસ મળી આવ્યો. એમ માની શકાય કે ધૂમ્રપાનની અત્યંત વ્યસની વિવેકાએ ટેન્શનમાં આ સિગારેટો ફૂંકી હશે. મગજને શાંત કરવા મદ્યપાન પણ કર્યું હશે. જેને સ્યૂસાઇડ નોટ મનાય છે તે ડાયરીમાં મરતાં પહેલાં વિવેકાએ લખ્યું હતું યૂ કિલ્ડ મી ગૌતમ! ઘરમાં ગેસ પણ ખુલ્લો મૂકી દીધો હતો. એમ મનાય છે કે આત્મહત્યા કરતાં પહેલાં વિવેકાએ મોરેશિયસમાં રહેતી તેની માતા સાથે ફોન પર વાત કરતાં કહ્યું હતું ઃ ‘આઇ એમ ગોઈંગ ફાર અવે!’ આમ, ભલે છત સાથે લટકીને વિવેકાએ આત્મહત્યા કરી, પરંતુ મરવામાં કોઈ કસર બાકી રાખી નહોતી. જોકે એક અહેવાલ મુજબ વિવેકાના શરીરમાં ઝેર મળી આવ્યું છે જે આખી વાતને નવો વળાંક આપે છે.